## El Centre d'Artesania de la Comunitat Valenciana supera les 10.000 visites abans que acabe l'any

*** La directora general de Comerç, Artesania i Consum destaca que el valor afegit que oferixen els productes artesanals els fa especialment atractius per a les compres nadalenques
* A la Comunitat Valenciana, les 4.000 empreses artesanes censades donen treball a més de 30.000 persones i generen un volum de negoci de 2.000 milions
* El 15 % de les visites corresponen a turistes de nacionalitats diferents**

El Centre d’Artesania de la Comunitat Valenciana, dependent de la Conselleria d’Innovació, Indústria, Comerç i Turisme, ha rebut des que va començar l’any més de 10.000 visitants, el 15 % dels quals procedix de nacionalitats diferents. Quan falten pocs dies per a tancar el balanç definitiu de 2023, este nombre de visites a les seues exposicions permanents i temporals suposa ja un increment de més de l’11 % respecte a tot 2022, el primer any de recuperació de la normalitat després de la pandèmia.

Estes dades s’han avançat en l’última reunió de la junta rectora del centre, que ha fet una valoració molt positiva de l’atracció que generen les seues instal·lacions, ja que s’han superat les previsions.

En este sentit, la directora general de Comerç, Artesania i Consum, Maribel Sáez, ha destacat que són xifres que “posen en relleu l’interés creixent que desperten els servicis i els productes valencians, que tenen en el Centre d’Artesania el millor aparador per a poder apreciar-ne la qualitat i la varietat.”

Sáez ha aprofitat també per a subratllar que “el valor afegit que sempre podem trobar en l’artesania fa que esta siga una elecció especialment atractiva en campanyes especials, com ara la de Nadal”.

Així, a la Comunitat Valenciana hi ha 108 oficis artesans reconeguts oficialment, 13 dels quals són de caràcter alimentari i cobren gran protagonisme durant estes festes, especialment els relatius a l’elaboració de torrons, xocolates i altres dolços típics de Nadal, com ara el tortell de Reis.

“Els dolços artesanals atresoren una llarguíssima tradició i grans mestres a la Comunitat Valenciana, però la nostra artesania”, hi afig la directora general, “té un ampli mostrari d’altres productes, molts dels quals es poden trobar ara mateix en les innombrables fires i mercats de Nadal que omplin la geografia valenciana, i sempre al Centre d’Artesania”.

**El Centre d’Artesania, replet de projectes**

La reunió de la junta rectora també ha servit per a destacar el treball de promoció empresarial que així mateix du a terme el Centre d’Artesania sobre un sector que té més de 4.000 empreses censades, amb un volum d’ocupació estimada de 30.000 persones i un volum de negoci anual estimat de 2.000 milions d’euros.

A més, la junta rectora ha repassat les línies estratègiques d’actuació de cara a 2024 i ha fet un balanç del que s’ha executat durant 2023. Així, en este exercici, a punt d’acabar, s’han programat onze exposicions.

Destaquen la mostra dels finalistes i guanyadors dels Premis Artesania Comunitat Valenciana 2023, que també es podrà visitar durant el primer trimestre de 2024; l’exposició monogràfica sobre els processos de fabricació de vidre, que ha cobrat caràcter itinerant i ara es pot visitar a Manises; la d’Espais Artesans, dedicada al Museu de la Cantereria d’Agost, i la del Projecte RDS, sobre artesania i disseny, que ha estat finalista en els Premis Nacionals d’Artesania 2023.

A més, el Centre d’Artesania disposa d’una mostra permanent d’oficis artesans que recull una selecció de peces significatives de la major part dels sectors, de manera que el visitant pot obtindre una visió global del sector artesà.

Fecha: 24/12/2023